3 Go ela kwa bokhutlong jwa lekgolo la bo19 la dingwaga, batho ba ne ba simolola go tlhaloganya boporofeti jono jo bo nang le dingwaga di le 2 500 bo boletswe, jo bo kwadilweng ke Daniele: “Mo metlheng ya dikgosi tseo Modimo wa legodimo o tla tlhoma bogosi jo bo se kitlang bo senngwa le ka motlha.” (Dan. 2:44) Ka masomesome a dingwaga Baithuti ba Baebele ba ne ba bontsha gore ngwaga wa 1914, e tla nna o o botlhokwa. Ka nako eo, batho ba le bantsi ba ne ba ikutlwa ba na le tsholofelo. Fela jaaka mokwadi mongwe yo o neng a kwala jaana: “Go ne go na le dilo di le dintsi tse batho ba neng ba di solofetse e bile ba di lebeletse ka 1914.” Le fa go ntse jalo, fa Ntwa ya Lefatshe ya I e ne e simolola moragonyana mo go one ngwaga oo, boporofeti jwa Baebele bo ne jwa diragadiwa. Leuba, dithoromo tsa lefatshe, malwetse a a neng a latela le go diragadiwa ga dipolelelopele tse dingwe tsa Baebele, di ne tsa supa gore Jesu Keresete o ne a simolotse go busa kwa legodimong e le Kgosi ya Bogosi jwa Modimo ka 1914. * Fa Jehofa a ne a tlhoma Morwaawe go nna Kgosi ya Bomesia, O ne a nna Kgosi ka tsela e nngwe gape!